Karkarali kalnai
Karkarali kalnai (kaz. Қарқаралы таулары) – kalnų masyvas rytiniame Kazachstane, rytinėje Kazachstano kalvyno dalyje (Karagandos sritis, Karkarali rajonas). Būdingi sudūlėję žemkalniai, iškylantys iki 1566 m, su stačiais skardingais šlaitais. Yra polimetalų rūdų telkinių. Šlaituose veši ašuočių ir įvairiažolės stepės, yra nedidelių pušynų, kadagynų, krūmynų. Kalnai patenka į Karkarali nacionalinį parką. Kalnų papėdėje įsikūręs Karkarali miestas.